**Lapkričio 13d., 2023 // Pranešimas spaudai**

**„Avion Express“ komunikacijai vadovaus Rolanda Lipnevičiūtė**

Prie pasaulyje lyderiaujančios siauro korpuso orlaivių ACMI (orlaivių nuoma su įgula, technine priežiūra ir draudimu) ir užsakomųjų skrydžių avialinijų kompanijos „Avion Express“ jungiasi komunikacijos vadovė Rolanda Lipnevičiūtė, kuri bus atsakinga už bendrovės vidinę komunikaciją bei viešuosius ryšius Lietuvoje ir užsienyje.

Vilniuje ir Maltoje biurus turinčios įmonės „Avion express“ vadovas Darius Kajokas sako, kad stipriai augant avialinijų komandai, įmonės vidinė komunikacija, įvaizdis aktualiose rinkose bei darbdavio komunikacija tampa vis svarbesni:

„Šiuo metu „Avion Express“ komandą sudaro apie 1800 žmonių iš daugiau nei 60 skirtingų šalių, o mūsų orlaiviai skraido penkiuose skirtinguose žemynuose. Turime 54 orlaivių parką ir nuolat augame tiek jų skaičiumi, tiek kryptimis, kuriomis skraidome, ir, žinoma, – komanda. Iki šiol marketingo ir komunikacijos funkcijas buvome sutelkę viename departamente, o jas atskirdami siekiame sustiprinti vidinę komunikaciją, ypač įtraukiant nuolat skraidančius mūsų pilotus bei lėktuvų įgulas, taip pat daug dėmesio skirsime „Avion Express“ vardo žinomumui pasaulinėje aviacijos rinkoje“, – apie komunikacijos tikslus pasakoja įmonės vadovas Darius Kajokas.

Iki šiol Rolanda Lipnevičiūtė buvo vaistinių tinklo „Eurovaistinė“ komunikacijos vadovė, o prieš tai buvo atsakinga už didžiausios draudimo bendrovės „Lietuvos draudimas“ komunikaciją.

„Avion Express“ priklauso Airijos įmonei „Avia Solutions Group“ — didžiausiai pasaulyje ACMI paslaugas teikiančiai įmonių grupei, turinčiai 192 orlaivių parką.

**Kontaktai žiniasklaidai**Rolanda Lipnevičiūtė  
Komunikacijos vadovė

[rolanda.lipneviciute@avionexpress.aero](mailto:rolanda.lipneviciute@avionexpress.aero)

**Apie „Avion Express”**

*„Avion Express“ yra lyderiaujanti ACMI (orlaivių nuoma su įgula, technine priežiūra ir draudimu) paslaugų ir užsakomųjų skrydžių avialinijų bendrovė, veiklą vykdanti Airbus A320 tipo orlaiviais. Tarp jau daugiau nei 16 metų veikiančios įmonės klientų yra tokios gerai žinomos avialinijos kaip „Eurowings“, „SunExpress“, „Transavia Netherlands“, „TUI UK“, „Flynas“, „Air Baltic“, „British Airways Euroflyer“, „Air Malta“, „Pegasus“ ir kiti. Įmonė turi biurus Lietuvoje ir Maltoje.*

*„Avion Express“ priklauso „Avia Solutions Group“ — didžiausiai pasaulyje ACMI (orlaivių nuoma su įgula, technine priežiūra ir draudimu) paslaugas teikiančiai įmonių grupei, turinčiai 192 orlaivių parką. Grupės įmonės taip pat teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas.*

*Daugiau informacijos:* [*www.avionexpress.aero*](http://www.avionexpress.aero) *ir* [*www.aviasg.com*](http://www.aviasg.com)